钦定古今图书集成/明伦汇编/人事典/第063卷 > 新论 > 《命相》
## 钦定古今图书集成/明伦汇编/人事典/第063卷 > 新论 > 《命相》

“命者，生之本也；相者，助命而成者也。命则有命，不形
于形；相则有相，而形于形。有命必有相，有相必有命，
同禀于天，相须而成也。”人之命相，贤愚、贵贱、修短、吉
凶，制气结胎，受生之时，其真妙者，或感五帝三光，或
应龙迹气梦，降及凡庶，亦禀天命，皆属星辰。其值吉
宿则吉，值凶宿则凶。受气之始，相命既定，即鬼神不
“能移改，而圣智不能回也。华胥履大人之迹而生伏
羲，女娲感瑶光贯日而生颛顼，庆都与赤龙合而生
唐尧，握登见大虹而生虞舜，修纪见洞流星而生夏
禹，夫都见白气贯月而生殷汤，太妊梦见长人而生
文王，颜征感黑帝而生孔子，刘媪感赤龙而生汉祖，
薄姬感苍龙而生文帝，微子感牵牛星，颜渊感中台
星，张良感狐星，樊哙感狼星，老子感火星，若此之类，
皆圣贤受天瑞相而生者也。相者，或见肌骨，或见声
色，贤愚贵贱，修短吉凶，皆有表诊。故五岳崔嵬，有峻
极之势，四渎皎洁，有川流之形；五色郁然有云霞之
观，五声铿然有钟磬之音。善观察者，犹风胡之别刃，
孙阳之相马，览其机”妙，不亦难乎？伏羲日角，黄帝龙
颜，帝喾戴肩，颛顼骿骭，尧眉八采，舜目重瞳，禹耳三
漏，汤肩二肘，文王四乳，武王齿，孔子返宇，颜回重
瞳，皋繇乌喙，若此之类，皆圣贤受天殊相而生者也。
舜目重瞳，是至明之相，而项羽王莽，亦目重瞳子；越
王句践长颈乌喙，非善终之象，而夏禹亦长颈乌喙。
王莽之重瞳，譬驽马有骥之一毛，而不可谓之骥也；
句践长颈乌喙，犹蛇有龙之一鳞，而不可谓之龙也。
爰及众庶，皆有诊相，故《谷子》“丰下，叔兴知其有后；卫
青方颡，黥徒明其富贵；亚夫纵理，许负见其饿死；羊
鲋声豺，叔姬鉴其灭族。命相吉凶，悬之于天。命当贫
贱，虽富贵犹有祸患；命当富贵，虽欲杀之，犹不能害。
夏孔甲畋于箕山，大风晦暝，入于人家，主人方乳。或
占之曰：‘后来而产，是子不胜，终必有殃’。”孔甲取之，曰：
“苟以为余子，谁敢殃之？”子长折薪，斧斩其左足，遂为
大阍。孔甲曰：“呜呼，有疾命矣夫！”汉文以梦而宠邓通，
相者占通当贫饿死，帝曰：“能富在我，何谓贫乎？”与之
铜山，专得冶铸，后假衣食，寄死人家。子文之生，妘子，
弃之，虎乃乳之，遂收养焉，卒为楚相。褒离国王侍婢
有娠，王欲杀之，婢曰：“气从天来，故我有娠。”及子之产，
捐猪圈中，猪以气嘘之；弃马枥中，马复嘘之，故得不
死，卒为夫馀之王。故善恶之命，若从天堕，若从地出，
不得以理数推，非可以智力要。今人不知命之有限，
而妄觊于分愿；命在于贫贱，而穿凿求富贵；命在于
短折，而临危求长寿，皆惑之甚者也。